F staan vir Foute (my alfabet van vreugdes) | Tannie Frannie
F staan vir Foute (my alfabet van vreugdes)
06 Saterdag Apr 2019
Ja, julle kan wel vra wat die vrou besiel, dat sy vreugde uit foute put. Sien, die saak staan so: Baie jare lank het ek my brood met redigering verdien. ‘n Redigeerder in Nieu-Seeland het dié bedryf soos volg beskryf: “50% stable cleaning and 50% mind reading”. Ietwat sinies, maar nogal in die kol.
Redigering verg ‘n skerp oog en noulettende konsentrasie. Mens kan dit net doen sonder om mal te word as jy baie lief vir taal is. Ander mense se taalfoute het gesorg vir ‘n dak oor my kop, petrol in die kar, klere aan my lyf en kos op die tafel – vandaar die vreugde.
Nou het ek egter afgetree en verontagsaam taalfoute heeltemal. Ek lees die bedoeling raak, nie die spel- of stelfout nie. Dis nie langer my verantwoordelikheid om taalgoggas met ‘n rooi pen of “Track Changes” uit te roei nie. Dis heerlik bevrydend.
16 thoughts on “F staan vir Foute (my alfabet van vreugdes)”
April 6, 2019 om 9:28 nm
Omdat ek nog redigering doen, kan ek nie van die gewoonte losbreek nie al lees ek net vir plesier.
April 7, 2019 om 7:24 nm
Yup – occupational hazard!
Die feit dat dit jou kos op die tafel gesit het maak dit heeltemal billik om dit as ‘n vreugde te beskou, Frannie.
April 7, 2019 om 8:17 vm
Taalfoute en spelfoute kan ek ignoreer, want ek weet ek maak hulle ook, maar slordige taalgebruik maak my ietwat histeries. Ek sou nie ‘n goeie redigeerder wees nie, want ek sal die taak sommer oorskryf.
April 9, 2019 om 5:55 vm
Maak ek jou histeries Hester? Jammer 😊
April 9, 2019 om 3:37 nm
Aag jy! Jy maak my dag met jou verbeeldingryke stories.
April 9, 2019 om 3:40 nm
Neewat, Kameel, daai skoen pas jou nie – skop hom uit!
April 9, 2019 om 6:54 nm
Jy laat my beter voel want die meeste van julle – veral jy – praat so mooi Afrikaans. My man en tot my dogter sê ek praat werklik krom en skeef Afrikaans.
April 10, 2019 om 5:00 vm
Jy skryf so oorspronklik – mense kan taal regtimmer, maar kreatiwiteit is ‘n gawe van Bo.
April 7, 2019 om 5:12 nm
Interessant … dis soos taalonderwys waar jy die regte ding moet doel om mense te leer al stem jy nie altyd saam nie
April 7, 2019 om 8:18 nm
Ag hoe lekker dat jy nou sommer net lees vir die mooi daarvan. 😁
April 8, 2019 om 9:18 vm
Man, ek hou hiervan. Dis net dat ek nie weet of ek ooit sal kan aftree en stel- en spelfoute sal kan ignoreer nie. Nou weet ek van jou liefde by A, en twyfel ek nie dat jy sterk voel oor die keurige gebruik van ons taal nie, maar o wee, ek kry swaar om die indringerwoorde en die onbeholpe sinskonstruksies van huidige Afrikaans te verdra. Bedoeling is alles, sê my kinders. Dis seker waar, ek moet berus. Foute is dalk nie meer lank foute nie. Taalfoute, bedoel ek nou.
April 8, 2019 om 11:26 vm
As mens tweetalig is, word jou moedertaal mos maar verwater. Veral deesdae, met die geweldige Engelse invloed van die Internet. Lyk my die kinders praat Engels met Afrikaanse woorde – dis nou waar hulle nie sommer net die Engelse woorde gebruik nie! Waardeer jou kommentaar sommer baie.
April 9, 2019 om 6:01 vm
Is dit waar jy jou mooi taalgebruik gekry het. Al gewonder oor jou mooie Afrikaans. Met ouderdom saam verloor ek my spelling…en is nou moeg gesoek daarna. So bly jy sal bo-oor dit kyk ❤
April 17, 2019 om 7:00 vm
Sjoe! Die verligting rol van my af in golwe… ek het net begin wonder oor al die voute wat ek maak… maar gelukkig pla hulle blykbaar nie meer nie! (Ek weet ek maak baie… lisdexia pla…)
Ek verstaan oor die voute soek… as mens met vliegtuie en helikopters werk dan ontwikkel mens ‘n oog vir wat skeef is… en maak gou reg! 😉
April 18, 2019 om 8:10 vm
Ek voel nog steeds die behoefte om reg te merk of n strepie onder die verkeerde te trek. Die jonger geslag se spelling laat veel te wense oor. Ag wat, dit maak darem nie dood nie dit verander net.